b'\n_START_ARTICLE_\nHagstr\xc3\xb6min nahkatehdas\n_START_PARAGRAPH_\nAb Hagstr\xc3\xb6ms Lederfabrik \xe2\x80\x93 Hagstr\xc3\xb6min Nahkatehdas Oy oli Kokkolassa vuosina 1896\xe2\x80\x931981 toiminut, k\xc3\xa4sineit\xc3\xa4 ja muita nahkatuotteita valmistanut yritys, joka oli alueen suurimpia ty\xc3\xb6nantajia. Anders Hagstr\xc3\xb6min perustama yritys ty\xc3\xb6llisti 1950-luvulla noin 600 henke\xc3\xa4 ja valmisti muiden nahkatuotteiden ohella 300\xc2\xa0000 paria ty\xc3\xb6rukkasia vuodessa. Hagstr\xc3\xb6min kulma kellotorneineen on yh\xc3\xa4 yksi Kokkolan maamerkeist\xc3\xa4.\n_START_SECTION_\nHistoriaa\n_START_PARAGRAPH_\nJo 16-vuotiaana Anders Hagstr\xc3\xb6m oli perustanut pienen sahan, joka kuitenkin pian tuhoutui ilman vakuutuksia. Vuonna 1896 is\xc3\xa4\xc3\xa4ns\xc3\xa4 pienest\xc3\xa4 pit\xc3\xa4en nahkojen parkitsemisessa auttanut ja nyt 20-vuotias Anders Hagstr\xc3\xb6m perusti Kaarlelaan oman nahkurinverstaan. H\xc3\xa4nen vaimonsa, r\xc3\xa4\xc3\xa4t\xc3\xa4li Elin Maria S\xc3\xb6derstr\xc3\xb6m ryhtyi johtamaan tehtaan ompeluosastoa. Hagstr\xc3\xb6mien yhteens\xc3\xa4 20 lapsesta kolme poikaa jatkoi tehtaan johtamista. Carl (1903\xe2\x80\x931967), Olof (1906\xe2\x80\x931967) ja Sven Hagstr\xc3\xb6m (1910\xe2\x80\x931992) ottivat vuorollaan harteilleen kasvavan yrityksen johtamisen._NEWLINE_Yritys l\xc3\xa4hti kasvuun ja siirrettiin vuonna 1903 Kokkolaan, jossa se toimi konkurssiinsa 1981 asti. Kehittyneen valmistustekniikan ansiosta tehdas pystyi tekem\xc3\xa4\xc3\xa4n samasta raaka-ainem\xc3\xa4\xc3\xa4r\xc3\xa4st\xc3\xa4 10\xe2\x80\x9315 prosenttia enemm\xc3\xa4n tuotteita kuin kilpailijat. Mit\xc3\xa4\xc3\xa4n ei hukattu: vuodista irrotetuista karvoista kehr\xc3\xa4ttiin karvalankaa mattojen tekoon.'